[pic] | EIROPAS KOPIENU KOMISIJA |

Briselē 6.9.2006

COM(2006) 480 galīgā redakcija

KOMISIJAS ZIŅOJUMS PADOMEI UN EIROPAS PARLAMENTAM

Makao īpašās pārvaldes apgabals: 2005. gada ziņojums

KOMISIJAS ZIŅOJUMS PADOMEI UN EIROPAS PARLAMENTAM

Makao īpašās pārvaldes apgabals: 2005. gada ziņojums

Politiskā situācija Makao īpašās pārvaldes apgabalā 2005. gadā saglabājās stabila. Gada galvenais politiskais notikums bija likumīgu vēlēšanu organizēšana. Neskatoties uz vairākiem apgalvojumiem par krāpšanos vēlēšanu kampaņas laikā, pašas vēlēšanas notika taisnīgi un saskaņā ar noteikto kārtību. Rekordlielais balsotāju kopskaits bija Makao politiskās attīstības pozitīvs rādītājs. Eiropas Komisija to vērtē atzinīgi un uzskata, ka Makao iedzīvotāju arvien lielākais politiskais briedums nodrošina labu pamatu virzībā uz vispārējām vēlēšanām.

Savā ikgadējā uzrunā galvenā izpildpersona Edmund Ho paziņoja par vairākām jaunām iniciatīvām, tajā skaitā līdzekļu palielināšanu izglītībai, labklājībai un mājokļiem. Viņš paziņoja arī par demokrātijas attīstības plāna īstenošanas iespējamo uzsākšanu 2007. gadā, tomēr tajā pašā laikā netieši izslēdzot tiešas vēlēšanas un vispārējas vēlēšanas 2009. gadā galvenās izpildpersonas un likumīgās asamblejas vēlēšanām. Komisija atzinīgi vērtē Ho kunga jaunās iniciatīvas un ar nepacietību gaida demokrātijas attīstības plāna īstenošanas uzsākšanu.

Likumi par nelikumīgi iegūtu līdzekļu legalizēšanas apkarošanu un terorisma apkarošanu tika nodoti likumīgajai asamblejai 2005. gada oktobrī. Abi likumprojekti tika principā pieņemti, un tos paredzēts ieviest līdz 2006. gada vasarai. Komisija atzinīgi vērtē īpašās pārvaldes apgabala valdības ātro reaģēšanu uz šiem jautājumiem un attiecībā uz nelikumīgi iegūtu līdzekļu legalizācijas jautājumu uzsver ar nelikumīgi iegūtu līdzekļu legalizāciju teritorijā saistītas nelikumīgas darbības izskaušanas nozīmi.

Makao ekonomika 2005. gadā turpināja attīstīties, lai gan lēnāk nekā (divkāršu rādītāju) izaugsme iepriekšējos trijos gados; tomēr bija liels IKP pieaugums par 6,7%. Tūrisms, azartspēļu un izklaides nozares turpināja attīstīties un bija ekonomiskās izaugsmes dzinējspēks. Turpretim preču tirdzniecība samazinājās galvenokārt sakarā ar tekstilpreču globālo kvotu paaugstināšanu 2005. gadā. Atbilstīgi Makao statistikas datiem eksports uz ES samazinājās par 31% līdz 3,4 miljardiem pataku (340 miljoni euro) jeb 17% no kopējā eksporta.

Attiecībā uz tirdzniecības jautājumiem Komisija atzīst Makao īpašās pārvaldes apgabala valdības pastāvīgos centienus uzlabot tās tiesību regulējumu un ieviešanas struktūru intelektuālā īpašuma tiesību aizsardzībai. Tomēr Komisija ir paudusi bažas par televīzijas signāla pirātismu. Komisija aicina īpašās pārvaldes apgabala valdību veikt pasākumus, kas ir nepieciešami likumīgo signāla nodrošinātāju un autortiesību subjektu aizsardzībai.

2005. gads bija labs gads divpusējām attiecībām starp ES un Makao. Priekšsēdētājs Barroso jūlijā apmeklēja Makao – Komisijas priekšsēdētāja pirmā vizīte šajā teritorijā. Priekšsēdētājs Barroso un galvenā izpildpersona uzsvēra divpusējo attiecību turpmākas nostiprināšanas nozīmi.

PIELIKUMS

1. POLITISKIE NOTIKUMI

Politiskā situācija Makao īpašās pārvaldes apgabalā saglabājās stabila vēl vienu gadu, taču gada politiskās dzīves kulminācija bija Likumdevējas asamblejas vēlēšanas.

Likumdevējas asamblejas vēlēšanas

Makao īpašās pārvaldes apgabalā līdz šim ir notikušas divas Likumdevējas asamblejas vēlēšanas — pirmās no tām notika Portugāles administrācijas laikā, bet otrās 2001. gadā, divus gadus pēc teritorijas atdošanas Ķīnas suverenitātei. 2005. gada vēlēšanās Likumdevēja asambleja saskaņā ar īpašās pārvaldes apgabala Pamatlikumu ieguva vēl divas tieši ievēlētas likumdevēju vietas.

25. septembrī rekordliels Makao vēlētāju skaits piedalījās vēlēšanās, lai ievēlētu 12 likumdevējus, tādējādi izveidojot pilna skaita Likumdošanas asambleju, kas sastāv no 29 locekļiem. Vēlēšanu diena noritēja samērā mierīgi, lai gan vēlēšanu birojs saņēma vairākas sūdzības un gadījās atsevišķi ar vēlēšanām saistīti kautiņi. Makao trešās Likumdošanas asamblejas vēlēšanās nobalsoja gandrīz 130 000 vēlētāju, un tā bija rekordliela aktivitāte — 59 % salīdzinājumā ar 52 % aktivitāti 2001. gada vēlēšanās. Tiešajās vēlēšanās uzvarēja demokrātiskā nometne, iegūdama apmēram 25 % vēlētāju atbalstu. Tomēr tā ieguva tikai divas vietas, jo Makao vēlēšanu sistēma ir visai sarežģīta un tai raksturīga jaukti proporcionāla pārstāvība. Tradicionālās uzņēmēju, darbaspēka un civildienesta apvienības ieguva sešas vietas, un ar spēļu namiem saistītie kandidāti — atlikušās četras.

Vēl desmit likumdevēji tika ievēlēti bez konkurences netiešās vēlēšanās no četriem Makao vēlēšanu apgabaliem. Šos kandidātus ievēlēja neliela vēlētāju grupa no uzņēmēju, darbaspēka un profesionālajām apvienībām, kurām kopā bija ne vairāk par 2250 balsīm. Visbeidzot, septiņus likumdevējus tieši iecēla Makao valdības vadītājs Edmund Ho.

Lai gan pati vēlēšanu diena noritēja rāmi, divu nedēļu ilgajā vēlēšanu kampaņā tika saņemtas vairākas sūdzības par balsu pirkšanas un negodīgas rīcības gadījumiem, savukārt iestādes mēģināja cīnīties ar krāpšanos vēlēšanās. Novērotāji uzskata, ka šie incidenti ir saistīti ar situāciju, kad uzņēmējus un spēļu namus pārstāvošie likumdevēji iegūst arvien lielāku nozīmi Makao politikā. Kampaņa galvenokārt bija pievērsta tradicionālajām problēmām, kā sabiedriskajam transportam, izglītībai, veselībai, darbaspēka ieplūdei no ārzemēm, bezdarbam, sociālajai labklājībai, sabiedrības drošībai un veco ļaužu aprūpei. Atšķirībā no Honkongas Makao politikā lielākoties dominē vietējie jautājumi, taču demokrātijai un attiecībām ar kontinentālo Ķīnu netika veltīta liela uzmanība.

Neraugoties uz minētajiem incidentiem, Eiropas Komisija uzskata, ka kopumā vēlēšanas noritēja godīgi un kārtīgi. Rekordlielā vēlētāju aktivitāte, ko neietekmēja lietusgāzes un brīdinājumi par iespējamo taifūnu, ir pozitīvs rādītājs, kas liecina par politisko attīstību un pilsoniskuma apziņas veidošanos Makao, kā arī iedzīvotāju demokrātisko ievirzi. Eiropas Komisija to vērtē atzinīgi un uzskata, ka Makao pilsoņu arvien lielākais politiskais briedums ir labs pamats virzībā uz vispārējām vēlēšanām.

Valdības vadītāja gada uzruna

Makao valdības vadītājs 2005. gada 15. novembrī septīto reizi nāca klajā ar politisko uzrunu. Tajā galvenokārt tika aplūkota cilvēkresursu attīstība, sociālā labklājība, ekonomikas izaugsme un civildienesta reforma. Viens no galvenajiem jaunumiem bija nodevas ieviešana par darbaspēka ievešanu, — no tās iegūtos līdzekļus izmantos, lai pārkvalificētu darba ņēmējus un subsidētu MVU, kuros nodarbina Makao pilsoņus. Šis jautājums jau vairākus gadus ir ļoti delikāts, jo Makao ekonomiskās izaugsmes dēļ atvēra darba tirgu speciālistiem no ārzemēm. Šim pasākumam, ko īsteno papildus shēmai, kas par prioritāru uzskata Makao pilsoņu nodarbināšanu, vajadzētu kliedēt vietējo iedzīvotāju bažas.

Politiskajā jomā valdības vadītājs uzsvēra tādus mērķus kā politisko pragmatismu, pēctecību un pakāpenisku reformu. Viņš arī paziņoja, ka 2007. gadā, iespējams, tiks sākta demokrātijas attīstības plāna īstenošana, vienlaikus netieši norādīdams, ka 2009. gadā vēl nenotiks tiešas vispārējas vēlēšanas, lai ievēlētu valdības vadītāju un Likumdošanas asambleju. Valdības vadītājs apgalvoja, ka likums par valsts drošību atbilstoši Pamatlikuma 23. pantam vēl tikai tiek izstrādāts.

Pašlaik 41 % no Likumdošanas asamblejas sastāva ievēl tiešās vēlēšanās, bet Makao valdības vadītāju ievēl vēlēšanu komiteja, kurā darbojas 300 personas. Saskaņā ar Pamatlikumu Makao drīkst mainīt Likumdošanas asamblejas veidošanas principu, „ja šāda vajadzība pastāvēs 2009. gadā un pēc tam”. Eiropas Komisija atzinīgi novērtē valdības vadītāja visaptverošo politikas plānošanu un viņa jaunās iniciatīvas palielināt līdzekļus izglītībai, labklājībai un mājokļiem, turklāt tā ar interesi gaida jauno demokrātijas attīstības plānu.

Likumdevēju centieni apkarot nelikumīgi iegūtu līdzekļu legalizāciju un terorismu

Lai nostiprinātu tiesisko regulējumu par nelikumīgi iegūto līdzekļu legalizācijas novēršanu, Makao īpašās pārvaldes apgabals 2005. gada oktobrī sāka izskatīt nelikumīgi iegūto līdzekļu legalizācijas novēršanas likumu. Šā likuma mērķis ir apkarot nelikumīgi iegūto līdzekļu legalizāciju, tostarp terorismu, organizēto noziedzību, komercnoziegumus, uzpirkšanu, narkotiku un cilvēku tirdzniecību, kā arī ieroču nelikumīgu tirdzniecību. 2005. gada septembrī ASV Finanšu departaments paziņoja, ka Makao banka Banco Delta Asia SARL tiek turēta „aizdomās par nelikumīgi iegūtu līdzekļu legalizāciju” un ka tai esot saistība ar Korejas Tautas Demokrātiskās Republikas (Ziemeļkorejas) finanšu darbībām. Valdības vadītājs Edmund Ho atbildēja, ka, „trūkstot pierādījumiem par tik smagu apvainojumu, nav iespējams izdarīt secinājumus”. Makao Monetārās uzraudzības iestāde tūdaļ izveidoja komiteju šīs lietas izmeklēšanai. Banku kontrolē Makao valdības iecelta pārvaldes komiteja.

Vienlaikus Likumdošanas asamblejai tika iesniegts pretterorisma likuma projekts. Pēc vispārējām debatēm abi likumprojekti tika pieņemti pēc būtības, un tie stāsies spēkā, kad būs pabeigta turpmākā likumdošanas procedūra, paredzams, līdz 2006. gada vasarai. Eiropas Komisija atzinīgi vērtē īpašās pārvaldes apgabala valdības ātro reaģēšanu uz šiem jautājumiem un uzsver to, cik svarīgi efektīvi izskaust visas nelikumīgās darbības, kas saistītas ar nelikumīgi iegūtu līdzekļu legalizāciju Makao teritorijā.

2. EKONOMIKA

Sekmīgi turpinājās saglabājusies ļoti straujā izaugsme, kas sākās pēc azartspēļu jomas liberalizācijas. Lai gan pēdējos trīs gados izaugsmes rādītājiem bija raksturīgi divciparu skaitļi, 2005. gadā tās temps sāka nedaudz kristies, IKP pieaugumam sasniedzot 6,7 % reālā izteiksmē. Pagājušajā gadā izaugsmi galvenokārt nodrošināja milzīgais ieguldījumu pieplūdums, kas bija saistīts ar jaunu spēļu namu un izklaides uzņēmumu veidošanu un nekustamā īpašuma attīstību. Valstī ieradās rekordliels viesu skaits, veicinot izaugsmi gan azartspēļu, gan tūrisma nozarē. Turpretim preču tirdzniecība jūtami saruka, jo 2005. gadā tika atceltas tekstilpreču kvotas. Darba tirgū bija manāma ievērojama uzlabošanās, lai gan bija vērojamas jau pirmās inflācijas spiediena pazīmes.

Paredzams, ka 2006. gadā spēļu namu īpašnieku skaits palielināsies no 3 līdz 6. Jaunie investori jau ir sākuši īstenot lielmēroga ieguldījumu plānus dažiem nākamajiem gadiem. Privātie ieguldījumi ir ievērojami pieauguši, jo ir uzsākti vairāki viesnīcu un spēļu namu projekti. 2005. gada beigās tika būvētas (vai Makao iestādes izskatīja būvprojektus) apmēram 50 jaunas viesnīcas, tādējādi esošos apmēram 11 000 viesnīcu numuru papildinās vairāk nekā 28 000 numuru. Azartspēļu nozarē īstermiņa vai vidēja termiņa perspektīvā ir gaidāmas nozīmīgas izmaiņas, jo īpaši attiecībā uz konkurētspējas veicināšanu.

Ņemot vērā jaunu spēļu namu un izklaides uzņēmumu atvēršanu, tūrisma nozarē 2005. gadā bija vērojama pozitīva attīstība. Viesu skaits palielinājās par 12 %, sasniedzot rekordu — 18,7 miljoni apmeklētāju. Lielākā daļa viesu bija no kontinentālās Ķīnas (vairāk nekā puse apmeklējumu), tai sekoja Honkonga (30 %) un Taivāna (8 %). 2005. gada jūlijā Makao vēsturiskais centrs tika iekļauts ANO pasaules mantojuma sarakstā. Šis prestižais statuss palīdzēs nostiprināt Makao reputāciju un pievilcīgumu, piesaistot vairāk tūristu.

Azartspēļu nozare ir guvusi tiešu labumu no tūrisma uzplaukuma. Bruto ieņēmumi no visām azartspēļu darbībām 2005. gadā bija 45,8 miljardi pataku[1] (4,6 miljardi euro), un 98 % no tiem tika iegūti 17 spēļu namos. Makao spēļu nami maksā tiešu azartspēļu nodokli, kas atbilst 35 % no to bruto ieņēmumiem, un pagājušajā gadā no šā nodokļa gūtie ieņēmumi veidoja 72 % no visiem nodokļu ieņēmumiem. Tādējādi Makao īpašās pārvaldes apgabalam bija vērā ņemams budžeta pārpalikums, un tas varēja sākt vairākas sociālās labklājības un izglītības politikas iniciatīvas.

Pateicoties stiprajai ieguldījumu politikai un stabilai saimnieciskās darbības attīstībai, turpinājās uzplaukums nekustamo īpašumu tirgū. 2005. gadā ievērojami palielinājās vidējās dzīvokļu cenas un darījumu apjoms (atbilstīgi par 20 % un 30 %). Savukārt raizes sagādā inflācijas spiediens, jo lielā iekšzemes pieprasījuma, augstākās ievesto preču un naftas cenas dēļ tā ir palielinājusies no 1 % 2004. gadā līdz 4,4 % 2005. gadā.

Darba tirgus ir diezgan spraigs, jo strauja ekonomikas izaugsme nosaka lielāku darbaspēka pieprasījumu. Bezdarbs pastāvīgi samazinājās — no 4,8 % 2004. gadā līdz 3,9 % 2005. gada pēdējā ceturksnī, tādējādi sasniedzot zemāko līmeni pēdējos astoņos gados. Makao ir dažas strukturālas problēmas darba tirgū, kur trūkst speciālistu un ir diezgan daudz darba tirgū nepieprasītu un mazkvalificētu pusmūža darba ņēmēju, kuriem grūti atrast darbu plaukstošajā pakalpojumu ekonomikā. Pagājušā gada ceturtajā ceturksnī bija apmēram 10 000 bezdarbnieku un 39 000 ārzemju darbaspēka.

Preču tirdzniecība pagājušajā gadā bija vājākā Makao ekonomikas nozare. Kopējais eksports saruka par 12 % līdz 19,8 miljardiem pataku (1,99 miljardi euro), jo pēc tam, kad 2005. gada janvārī beidza darboties PTO Nolīgums par tekstilizstrādājumiem un apģērbu, tika atceltas tekstilizstrādājumu kvotas. Tomēr tekstilizstrādājumi un apģērbs joprojām veido lielāko daļu no Makao eksportētajām precēm, — 77 % no kopējā eksporta. Pašlaik spēcīgais iekšzemes pieprasījums ir par 12 % palielinājis importu, kas sasniedza 31,3 miljardus pataku (3,1 miljards euro) un radīja 11,5 miljardus pataku (1,15 miljardus euro) lielu tirdzniecības deficītu. Saskaņā ar Makao statistikas datiem eksports uz ES samazinājās par 31 % līdz 3,4 miljardiem pataku (340 miljoni euro) jeb 17 % no kopējā eksporta. Galvenie tirgi bija ASV, kontinentālā Ķīna un Honkonga, kurās atbilstīgi nokļuva apmēram 48,7 %, 14,9 % un 9,8 % no Makao eksporta kopapjoma.

3. TIRDZNIECĪBAS JAUTĀJUMI

CEPA III

Ciešāku ekonomisko partnerattiecību nolīgumam ( CEPA ), kas noslēgts starp kontinentālo Ķīnu un Makao, 2005. gadā sākās trešais posms. 2003. gadā tika noslēgts pamatlīgums ( CEPA I ), kas veido bāzi turpmākām diskusijām par tirdzniecības liberalizāciju starp abām pusēm, un 2004. gadā tika parakstīts tā papildprotokols ( CEPA II ). Saskaņā ar CEPA III visas Makao izcelsmes preces bauda beztarifu režīmu. Atbilstoši noteikumiem par 91 produkta izcelsmi, par kuriem vienošanās notika 2005. gadā, apspriežot kontinentālās Ķīnas muitas tarifu kodus, no 2006. gada 1. janvāra uz 600 Makao produktiem attiecas beztarifu režīms. Pakalpojumu tirdzniecības jomā atvieglota piekļuve tirgum ir 10 no pavisam 26 pakalpojumu nozarēm. Tā kā CEPA neskar ne iespējamo tirdzniecību, ne citas tarifu pozīcijas, šī vienošanās attiecas tikai uz nedaudzām tarifu pozīcijām.

CEPA ietvaros pirmajos divos tās īstenošanas gados tika eksportēts tikai neliels preču daudzums (par apmēram 8,3 miljoniem pataku jeb 920 000 euro). Brīvās tirdzniecības nolīgumā piedāvātās iespējas vairāk ir izmantotas pakalpojumu nozarē nekā ražošanas nozarē. Transports un loģistika bija visaktīvākās pakalpojumu nozares, kas pieteicās CEPA sertifikātiem, lai izvērstu uzņēmējdarbību kontinentālajā Ķīnā.

Izmaiņas nodokļu ārzonas režīmā

Makao īpašās pārvaldes apgabala valdība kopš 2005. gada 14. jūnija ir mainījusi savu ārzonas sabiedrību nodokļu režīmu, lai novērstu ekonomikas pārkaršanu. Ārzonas režīmu ieviesa iepriekšējā Makao valdība 1999. gadā, lai palīdzētu Makao attīstīties par komerciālu ārzonu centru. Ārzonu apstiprināto darbību joma ir samazināta no 20 nozarēm sākumā līdz 8 nozarēm, kurās galvenokārt ietilpst tehniskā atbalsta darbības. Pastāv uzskats, ka vairums ārzonu sabiedrību ir Honkongas uzņēmumi, kas izmanto zemāku nodokļu režīmu. Honkongas īpašās pārvaldes apgabala valdība atzinīgi raugās uz šīm pārmaiņām.

Makao — Džuhajas pārrobežu rūpniecības zona

Ķīnas Tautas Republikas centrālās valdības valsts padome 2003. gada nogalē apstiprināja pārrobežu rūpniecības zonas izveidi, kas atrodas starp Makao un Džuhaju ( Zhuhai ) un tiek uzskatīta par novatorisku eksperimentu Pērļu upes deltas reģionālajā sadarbībā. Šī zona tiek iedalīta Džuhajas parkā un Makao parkā, ko attiecīgi pārvalda Džuhajas municipalitātes valdība un Macao Industrial Park Development Co. Ltd. Jāatzīmē, ka zonā strādājošajiem uzņēmumiem netiks piešķirts labvēlības režīms (attiecībā uz darbaspēka ievešanu un nodokļu atvieglojumiem). CEPA izcelsmes noteikumi attiecas tikai uz Makao parkā ražotajiem produktiem, kurus eksportē uz kontinentālo Ķīnu. Uz citurieni eksportētajiem produktiem tiks izdots Makao izcelsmes apliecinājums saskaņā ar PTO noteikumiem vai importētājas valsts izcelsmes noteikumiem.

Makao parks tiek būvēts, un gaidāms, ka tas sāks darboties 2006. gada beigās. Makao valdība cer, ka rūpniecības parks īpašās pārvaldes apgabalam piesaistīs rūpniecības nozares ar lielāku pievienoto vērtību. Pirmajā attīstības posmā no rūpniecības pārstāvjiem ir saņemtas labvēlīgas atsauksmes. Galvenie rūpniecības zonas uzņēmumi pievērsīsies farmācijas un apģērbu ražošanai. Laiks rādīs, vai jaunā rūpniecības zona spēs dažādot šauro rūpniecības bāzi un izlīdzināt negatīvo ietekmi, ko radīja tekstilizstrādājumu kvotu atcelšana. Tekstilizstrādājumu un apģērba nozarē ir nodarbināti gandrīz 80 % no visa Makao rūpniecībā strādājošā darbaspēka, un tai atbilst 77 % no Makao eksporta kopapjoma.

Intelektuālā īpašuma tiesību aizsardzība

Atzīstot pastāvīgo progresu, ko Makao ir panākusi, modernizējot savu tiesību sistēmu, un pūles, kas pieliktas, lai nostiprinātu intelektuālā īpašuma tiesību aizsardzību, Eiropas Komisiju satrauc pašreizējā situācija saistībā ar TV signālu pirātismu Makao. Tā norāda, ka raidsabiedrības, neiegūdamas licenci vai atļauju no attiecīgo autortiesību īpašniekiem, gadiem ilgi ir pirātiski raidījušas Eiropas un Amerikas TV kanālu signālus. Makao kabeļtelevīzija ir parakstījusi līgumu ar Makao īpašās pārvaldes apgabala valdību, un šai līgumā tai tiek piešķirtas ekskluzīvas tiesības uz maksas TV pakalpojumu sniegšanu, ietverot pasaules un Eiropas kanālus. Šī sabiedrība ir iesniegusi sūdzības Makao iestādēs pret raidsabiedrībām un jau vairākus gadus civiltiesiskā kārtībā mēģina iegūt kompensāciju, tomēr negūdama vērā ņemamus panākumus. Neraugoties uz Eiropas Komisijas un autortiesību subjektu mītnes valstu atkārtotām diplomātiskām aktivitātēm, Makao vēl jāatrod risinājums šai situācijai. Eiropas Komisija aicina Makao īpašās pārvaldes apgabala valdību veikt pasākumus, lai aizsargātu likumīgos signāla raidītājus un autortiesību subjektus.

4. ES UN MAKAO ATTIECĪBAS

Eiropas Komisija, uzsvērdama Makao piemērojamā „vienas valsts, bet divu sistēmu” principa nozīmi, 2005. gadā turpināja uzturēt aktīvas divpusējās attiecības ar Makao īpašās pārvaldes apgabalu.

Eiropas Komisijas priekšsēdētājs Jose Manuel Barroso apmeklēja Makao 17. un 18. jūlijā, un tā bija pēdējā apstāšanās vieta viņa 5 dienu vizītē Ķīnā, kurā ietilpa arī Pekinas, Šanhajas un Honkongas īpašās pārvaldes apgabala apmeklējumi. Komisijas priekšsēdētājs šajā teritorijā bija pirmo reizi. Viņš izmantoja iespēju apmeklēt teritorijas, uz kurām pretendē anklāvs, galvenos jaunos spēļu namus un rūpniecības zonu, kā arī tikās ar Makao eiropiešiem. Barroso bija pārrunas ar Makao valdības vadītāju Edmund Ho un Administrācijas un tieslietu valsts sekretāri Florinda Chan. Abi vadītāji īsā paziņojumā uzsvēra, ka ir svarīgi turpmāk nostiprināt ES un Makao attiecības, apzinot jaunas sadarbības jomas un turpinot ciešu sadarbību abpusēji izdevīgās jomās.

Briselē 2. jūnijā notika 11. ES un Makao apvienotās komitejas sanāksme. Abas puses pauda vēlmi attīstīt sadarbību tādās jomās kā jaunu labvēlības režīmu sistēma, tulku un tulkotāju apmācība un turpmākā juridiskā sadarbība. Eiropas Komisija mudināja Makao piedalīties tādās EK pasaules mēroga programmās kā Erasmus Mundus augstākās izglītības programma, kur Makao tiktu atvēlēts godpilnais uzdevums kalpot par tiltu starp Eiropu un Āziju. Abas puses vienojās izpētīt jaunas sadarbības jomas.

Lai apspriestu un izpētītu iespējamās jomas un iespējas, kā padziļināt, attīstīt un paplašināt sadarbību starp ES un Makao, Eiropas Komisijas Makao akreditētā Honkongas pārstāvniecība sarīkoja semināru Makao 2005. gada 26. oktobrī, kurā piedalījās vairāk nekā 30 pārstāvju no dažādām Makao sabiedrības daļām.

[1] Vidējā maiņas likme 2005. gadā bija 1 euro = 9,9721 pataku.